DA Den Europæiske Unions Tidende CE 78/714

(2004/C 78 E/0762)

SKRIFTLIG FORESPØRGSEL E-1340/03

af Marjo Matikainen-Kallström (PPE-DE) til Kommissionen

(9. april 2003)

Om: Finansiering af forskning i prion-sygdomme under det sjette rammeprogram for forskning

Prion-sygdomme (dvs. TSE-sygdomme, »overførbar spongiform encephalopati«) udgør en hel ny type af smitsomme agenser. Sagen er blevet aktuel i EU navnlig i forbindelse med fremkomsten af BSE-epidemien blandt kvæg og dens variant, Creutzfeldt-Jakob sygdommen.

Der er stadig mange uklarheder omkring smittemønstret og udbredelsen af TSE-sygdomme, der bevirker, at det af hensyn til folkesundheden er nødvendigt at gennemføre en omfattende forskning i disse sygdomme. Principperne for prioners funktion og de sygdomme, som de forårsager, kan i naturen være langt mere udbredt end hidtil antaget. Det vides for øjeblikket ikke, om BSE er overført til får og i givet fald i hvilket omfang. Udbredelsen af BSE i EU's medlemsstater og sygdommens infektionsveje står hen i det uvisse.

Mange medlemsstater har som følge af BSE-krisen midlertidigt støttet finansieringen af forskning i prion-sygdomme. Der er dog ingen garantier for, at disse projekter kan fortsætte, og der påhviler dermed EU et afgørende ansvar for finansiering af forskning i TSE-sygdomme.

Det er af afgørende betydning og særdeles aktuelt, at der i det sjette rammeprogram fokuseres på forskning i prion- og TSE-sygdomme. Det kan ikke sikres, at man fortsat kan gennemføre en tilstrækkelig omfattende forskning, hvis forskningen i prion-sygdomme skal konkurrere om midlerne sammen med andre sygdomme, der nedbryder nervesystemet (som f.eks. Alzheimer- og Huntington-sygdommen). I betragtning af sagens betydning er det ikke tilstrækkeligt med den type af finansiering, der svarer til »European Network of Excellence«, men der bør udarbejdes et integreret projekt (integrated project) for prion-sygdomme i det sjette rammeprogram for forskning.

Hvilke foranstaltninger agter Kommissionen at træffe for at sikre, at der fortsat er tilstrækkelige midler til forskning i TSE-sygdomme? Vil Kommissionen udarbejde et integreret projekt for prionforskning i det sjette rammeprogram for forskning?

Svar afgivet på Kommissionens vegne af Philippe Busquin

(27. maj 2003)

EU's sjette rammeprogram kan yde tilskud til forskning i overførbar spongiform encephalopati (TSE) på flere forskellige måder.

I arbejdsprogrammer for 2003 og 2004 for de udvalgte forskningstemaer 1 og 5 (Biovidenskab, genomforskning og bioteknologi i sundhedens tjeneste samt Fødevarekvalitet og -sikkerhed) søges der forslag på følgende emneområder:

— Udvalgt forskningstema 5: T19; Forebyggelse, kontrol og håndtering af prionsygdomme. Med støtte fra et integreret projekt eller ekspertisenetværk (netværk foretrækkes).

— Udvalgt forskningstema 1: LSH-2002-2.1.3-3; LSH-2002-2.1.3-3: Proteinaggregeringens rolle og mekanismer i neurodegenerative sygdomme. Med støtte fra et integreret projekt.

— Udvalgt forskningstema 1: LSH-2002-1.2.2-3; LSH-2002-1.2.2-3: Nye diagnostiske redskaber til prion-associerede sygdomme. Med støtte fra et specifikt målrettet forskningsprojekt (STREP).

Ved udvælgelsen af disse emner blev der taget hensyn til, hvilket TSE-arbejde der allerede har fået tilskud fra Fællesskabet og medlemsstaterne, samt til forskersamfundets synspunkter, der kom til udstyr i interessetilkendegivelsesrunden.

I 2001 udsendte Kommissionen en særlig indkaldelse om TSE-forskning for at udfylde hullerne i den europæiske TSE-forskning. Indkaldelsens indhold byggede på en analyse af al igangværende forskning i TSE i Europa på det tidspunkt. Analysen var foretaget af Kommissionen med hjælp fra uafhængige videnskabelige eksperter fra alle medlemsstater. De fleste af hullerne er nu udfyldt med projekter, som finansieres under denne indkaldelse, herunder projekter om undersøgelse af forskellige forhold i forbindelse med kogalskab (BSE, bovin spongiform encephalopati) hos alle drøvtyggere.

De områder, der ikke var taget tilstrækkeligt med i indkaldelsen, havde at gøre med den forholdsvis svage samordning af europæisk TSE-forskning. Det problem kan bedst løses inden for et vellykket ekspertisenetværk, hvorfor et sådant netværk er det foretrukne instrument inden for forskningstema 5. der er dog stadig mulighed for at der under dette forskningstema kan ydes støtte til integreret projekt for TSE-forskning, hvis de uafhængige eksperter, der evaluerer alle forslagene, finder det særlig vigtigt.

Endelig skal det også bemærkes, at hvad angår »udbredelsen af BSE i EU's medlemsstater«, har netstedet http://europa.eu.int/comm/food/fs/bse/index_en.html oplysninger om BSE-testprogrammer i medlemsstaterne tilvejebragt af Generaldirektoratet for Sundhed og Forbrugerbeskyttelse (GD SANCO). EU tester alt voksent kvæg (over 30 måneder, bortset fra visse dyr, der blev destrueret som led i den britiske OTMS-plan (Over Thirty Months Scheme) ved slagtning eller død, og testprogrammet sikrer, at alle kliniske tilfælde registreres og rapporteres. Det skal dog også bemærkes, at hvis et inficeret dyr dør eller slagtes, før det når den kliniske fase, opdages det muligvis ikke, fordi testenes evne til at detektere prækliniske tilfælde er begrænset.